95. Senderisme en tren: De Vic a Manlleu per la Ruta del Gurri i la Ruta del Ter GR-210
Bonica travessa entre Vic i Manlleu resseguint primer el riu Gurri fins a Roda de Ter, i continuant després per la Ruta del Ter (GR-210) fins a Manlleu.
La Ruta del Gurri es va inaugurar l'any 2013 com a ruta afluent de la Ruta del Ter, amb el mateix abalisament que la ruta original. Aquesta variant de La Ruta s'inicia a Vic, ciutat que el Gurri travessa d'oest a est, i finalitza a Roda de Ter, on enllaça amb el GR-210.
Es tracta d'una ruta fàcil amb molts al·licients que no ens decebran. Tot i caminar per zones poblades el poc ciment que trepitjarem serà bàsicament el dels carrers de Vic i el tram final de 2km a Roda de Ter. La resta de ruta són camins a tocar dels rius Gurri i Ter entre trams de bonics boscos de ribera que s'alternaran amb elements patrimonials interessants, amb el pont del Bruguer (s. XIV) com a atractiu estrella.
Plafons informatius del patrimoni i de la vegetació de l'entorn completaran una jornada completa on a més de gaudir d'una tranquil.la caminada, podrem aprendre a distingir un pollancre d'un àlber, o a reconèixer un bernat pescaire d'un gavià gràcies als plafons que anirem trobant en diferents trams de l'excursió.